
ЧРЕЗ:
Г-ЖА МАЯ ХРИСТЕВА
ПРЕДСЕДАТЕЛ НА ОБЩИНСКИ СЪВЕТ- САМОКОВ
На рег. № ОСК25-ПО55-3-1/24.01.2025 г.

ДО
ГРУПАТА ОБЩИНСКИ СЪВЕТНИЦИ
ОТ ПП БСП В ОБЩИНСКИ СЪВЕТ – САМОКОВ
На рег. № ОСК25-ПО55-3/24.01.2025 г.

ОТНОСНО: Питане с вх. рег. № ОСК25-ПО55-3/24.01..2025 г. с искане за предоставяне на информация относно зимното поддържане и снегопочистване на общинската пътна мрежа на община Самоков и уличната мрежа на населените места /град Самоков, к. к. Боровец и селата/

УВАЖАЕМИ ДАМИ И ГОСПОДА, 

На основание чл. 33, ал. 1, т. 4 от Закона за местното самоуправление и местната администрация, във връзка с чл. 110 от Правилника за организацията и дейността на общинския съвет на Община Самоков и взаимодействието му с общинската администрация, както и с оглед изричното Ви искане за писмен отговор на следващо заседание на ОбС Самоков, което е насрочено за 30 януари 2025 г., Ви информирам, както следва:
По отношение на изразените от Вас притеснения, изложени на заседание на ОбС през месец октомври 2024 г.:
На цитираното от Вас заседание Ви информирах за хода на процедурата по избор на изпълнител за обществена поръчка с предмет: „Сметосъбиране и сметоизвозване, поддържане чистотата на териториите за обществено ползване в община Самоков. Зимно поддържане и снегопочистване на общинската пътна мрежа на община Самоков и уличната мрежа на населените места /град Самоков, к.к. Боровец и селата/ в община Самоков”„Сметосъбиране и сметоизвозване, поддържане чистотата на териториите за обществено ползване в община Самоков. Зимно поддържане и снегопочистване на общинската пътна мрежа на община Самоков и уличната мрежа на населените места /град Самоков, к.к. Боровец и селата/ в община Самоков”, която завърши със сключване на договор с избрания за изпълнител участник ДЗЗД „Чистота Самоков“.
В периода от преустановяване на работата на изпълнителя на предходния договор до сключване на текущия договор и благодарение на незабавните действия на служителите на общинската администрация, успяхме да организираме изпълнението на дейностите по сметосъбиране и сметоизвозване да продължи да се извършва ритмично и адекватно, до влизане в сила на новия договор.

По отношение на зимната обстановка считам за необходимо да отбележа няколко безспорни факти и обстоятелства, а именно:
В град Самоков, прилежащите села, к. к. Боровец и Мальовица, и като цяло в региона през последните над 10 години не е имало подобен обилен непрекъснат снеговалеж от мокър и тежък сняг.
Прогнозите на синоптиците бяха отчетени, но вярвам никой няма да отрече, че снеговалежът беше особено интензивен и продължителен. Под контрола на общината, техниката на изпълнителя изискуема съгласно изискванията на обществената поръчка и договора беше на терен и извършваше постоянни обработки, като по преценка на Изпълнителя е включвана и допълнителна такава. 
По отношение на изложените твърдения относно използването на т.нар. подизпълнители от ДЗЗД „Чистота Самоков“ Ви информирам следното:
Изпълнителят не е декларирал в своята оферта използването на такива при изпълнението на поръчката, като съгласно чл. 66, ал.15 от ЗОП при замяна или включване на подизпълнител, изпълнителят представя на възложителя копие на договора с новия подизпълнител заедно с всички документи, които доказват съответствията с критериите за подбор. В допълнение  съгласно чл. 66, ал. 12 от ЗОП независимо от възможността за използване на подизпълнители отговорността за изпълнение на договора за обществена поръчка е на изпълнителя. Видно от разпоредбите на закона, ангажимент на изпълнителя е да предостави информация относно използването на подизпълнители. В допълнение ви информирам, че единственият субект, с който община Самоков има сключен договор и заплаща за цитираните от Вас дейности, е ДЗЗД „Чистота Самоков“.
Предвид горното, в случай че разполагате с данни и документи, които доказват използването на подизпълнители от страна на дружеството - изпълнител, моля да ни предоставите същите с цел извършване на проверка и налагане на съответните корективни действия.
В координация, екипност и ангажираност Община Самоков, кметовете на кметства, Изпълнителя, ОП „Строителство, ремонт и озеленяване“, Звено „Сигурност, аварийна помощ и превенция“, ОП „Общинско лесничейство“, ОП „Център за управление на отпадъците“, служители на общината, Доброволното формирование, както и Районна служба ПБЗН – Самоков и Боровец, Държавно горско стопанство - Самоков, Районно управление - Самоков положихме максимални усилия да обезпечим нормалното движение и функциониране на града, курортите и селата, като за целия период нямаше затворен нито един път или улица поради непроходимост.

Тук е момента да изразя благодарност за подкрепата на всички общински съветници по доклада ми за отпускане на средства за изграждане на система за спешна връзка посредством цифрови ретранслатори и радиостанции със съвременната технология DMR с покритие град Самоков, к. к. Боровец и 24-те села. По мое настояване и въпреки вече влошилите се метеорологични условия, системата беше пусната в експлоатация сутринта на 21.12.2024 г. 
В оперативен порядък бяха раздадени радиостанции на всички служби на територията на общината, в резултат на което институциите координирахме действията си и на всеки постъпил сигнал беше реагирано в рамките на минути при разпределяне на задачите и недопускане дублиране на реакциите. 
Следва да се отбележи, че за периода на снеговалежа от тежестта на снега паднаха стотици дървета, бяха счупени  множество клони както по общинската, така и по републиканската пътна мрежа. Обилният снеговалеж не спря туристите и жителите на Самоков да посетят зимните ни курорти, както и с оглед откриването на зимния сезон на Боровец на 21.12.2024 г., за което общината съвместно с РУ Самоков създаде необходимата организация на движение за да не се получават тапи и да се създаде напрежение за посетителите, както в деня на откриването, така и през следващите почивни дни. Поредицата от почивни и празнични дни събра самоковци и техни роднини в града, респективно паркирането по кварталните улици и трафика се увеличи драстично. 
Съвкупността от всички изброени обстоятелства затрудни цялостния процес по зимно поддържане, сметосъбиране и сметоизвозване.
За щастие и с оглед на бързата и навременна реакция на екипите не допуснахме настъпване на инциденти, за което бих искал да благодаря на всички колеги от общината и институциите, с които работихме денонощно рамо до рамо. 
По отношение на сметосъбирането и сметоизвозването на битовите отпадъците се получи забавяне в графикът на събиране на индивидуалните съдове тип „Мева“ в някои части от крайните квартали и еднопосочни улици, тъй като голяма част от персоналът отговарящ за сметосъбирането трябваше да разрива и осигури достъп около съдовете за общо ползване. На други места съдовете за отпадъци като например в к. к. Боровец ситуирани на стръмни участъци бяха трудни за достъп от сметосъбиращите машини. Поради празничните дни и драстичното увеличение обема на отпадъка, както и поради неправилното заявяване на брой контейнери тип „бобър“ от страна на хотелиерите в комплекса отпадъците се събираха и запълваха контейнерите за часове. Поради тази причина от страна на Общината беше изискано от търговците незабавно заявяване на по-голям брой контейнери, а графикът за сметосъбиране беше променен, като беше възложено ежедневно сметосъбиране и променен часа за започване на работа на изпълнителя сутрин от 9:00 на 6:00 часа. При тази организация на работа възложена от общината, проблемът беше напълно отстранен. В селата на Самоков, в координация с кметовете на кметства, които подаваха информация за ситуацията сметосъбирането беше контролирано, като на места се извършваше от по-малки товарни превозни средства, които претоварваха на сметосъбиращите машини.
Въпреки всичко изложено по-горе си давам ясна сметка за създалата се ситуация, която заедно с екипа ми беше подробно анализирана, като отчетохме допуснатите грешки и пропуски и стигнахме до заключението, че е необходима известна оптимизация на процесите по сметосъбиране и зимно поддържане при усложнена зимна обстановка, за което работим усилено посредством изработване на протоколи за реакция, системи за контрол и др.
Бяха проведени редица срещи с изпълнителя, съставени са констативни протоколи за некачествено изпълнение на част от дейностите по договора, за което изпълнителя ще бъде санкциониран, съгласно клаузите на договора.
[bookmark: _GoBack]На изпълнителя е изпратено официално писмо относно констатираните увреждания на пътните платна, както и на други елементи от пътната инфраструктура, в резултат от което изпълнителят е поел ангажимент за отстраняване на въпросните щети.
По отношение на питането какви средства е струвало снегопочистването на Общински предприятия СРО и РЦУО следва да се отбележи, че общинските предприятия са изпълнявали обичайните си дейности по зимно почистване на тротоари, алеи, паркове, паркинги и др., за които дейности общинските предприятия заплащат на служителите си месечното възнаграждение по сключените с тях трудови договори, като за празничните дни, в които са работили им е заплатен извънреден труд по реда на Кодекса на труда. Изразходвани са текущи средства за горива и смеси против заледяване на пешеходните пространства.
В горния смисъл общинските предприятия не са изразходвали средства, които са извън предвидените за текущия период и обичайно извършваните от тях дейности.
В заключение, уверявам Общинския съвет, че в качеството ми на кмет на Самоков ще продължа да полагам всички усилия с грижата на добър стопанин за минимализиране на пропуските и оптимизиране на процесите зависещи от общината, свързани със зимното поддържане и почистване.

С УВАЖЕНИЕ,

Електронен документ, подписан с ел. подпис. Писмото се изпраща на адресата чрез АИСОС и на официалната ел. поща на ОбС – Самоков.

КМЕТ НА ОБЩИНА САМОКОВ

